El manual del Konversation

# El manual del Konversation

Cramblitt, Gary `<garycramblitt@comcast.net>`

Traductor: Antoni Bella
revisió Konversation 1.6 (29 de novembre de 2016)

Dret de reproducció © 2003-2005 Gary R. Cramblitt

Avís legal

El Konversation és un client d'IRC fàcil d'emprar construït sobre les Qt™ i els Frameworks 5 del KDE.

Capítol 1. Introducció
Introducció

# Capítol 1. Introducció

El Konversation és un client d'IRC fàcil d'emprar construït sobre les Qt™ i els Frameworks 5 del KDE. Ofereix les següents característiques:

- Implementació de SSL.

- Interfície d'usuari fàcil d'emprar amb pestanyes.

- Botons ràpids configurables per a les ordres d'ús freqüent.

- Reconnexió i tornar a entrar automàticament.

- Enviament i recepció DCC.

- Llista dels sobrenoms vigilats.

- Notificacions visuals i auditives per a una àmplia varietat d'esdeveniments, com missatges que contenen el vostre sobrenom o els sobrenoms a la vostra llista de vigilància quan es connectin o desconnectin.

- Ressaltat personalitzable dels missatges per sobrenom o patró d'expressió regular.

- Compleció del sobrenom.

- Captura i desa tots els URL que apareixen en els missatges.

- Visualització en pantalla dels missatges, fins i tot quan està minimitzat.

- Llista dels sobrenoms ignorats.

- Registre automàtic i gestió del registre.

- Marcat de les línies en els registres.

- Creació de scripts.

El lloc web del Konversation és https://konversation.kde.org. Informació addicional com algunes PMF, consells i trucs la trobareu al wiki del Konversation.

Podeu contactar amb els desenvolupadors del Konversation a través d'IRC a irc.libera.chat al canal #konversation.

Capítol 2. ÚS del Konversation
ÚS del Konversation

# Capítol 2. ÚS del Konversation

## Si no heu utilitzat IRC abans...

En poques paraules, IRC és un protocol de xat, definit pels estàndards oficials d'internet, i és capaç de robar moltes hores de la vostra vida. Per a utilitzar IRC, haureu de connectar a un servidor, i després unir-vos a un canal (equivalent a una sala de xat) o simplement participar en converses privades.

Per a connectar amb un servidor i canal, obriu el Konversation. Apareixerà la pantalla Llista de servidors.

❶

La llista de Xarxes IRC configurades està aquí. Una xarxa IRC és una col·lecció de servidors que cooperen. Només necessiteu connectar-vos a un dels servidors de la xarxa per a estar connectat amb la xarxa IRC sencera. Un cop connectat, el Konversation s'unirà automàticament als Canals mostrats. Quan s'inicia el Konversation per primera vegada, la xarxa ``Libera`` i el canal ``#kde`` ja estan inclosos. Feu clic sobre una xarxa per a seleccionar-la.

❷ | Feu clic aquí per a definir una Xarxa nova, això inclou el servidor on connectar i els Canals als quals unir-se automàticament un cop connectat. Vegeu Definir noves xarxes, servidors i entrada automàtica als canals per a obtenir més informació.
❸ | Feu clic aquí per a connectar-vos a la xarxa d'IRC i al canal seleccionat.

### Nota

Quan feu clic al botó Connecta, la primera vegada s'obrirà el Konversation, és possible que aparegui el següent missatge, dient-vos que la vostra identitat predeterminada no està configurada correctament.

La primera vegada que obriu el Konversation, aquest obtindrà informació sobre l'usuari actual des del sistema operatiu i omplirà la Identitat amb els valors predeterminats. Si la informació d'usuari del sistema operatiu no està completa, per exemple, no hi ha definit un nom complet, possiblement apareixerà el missatge anterior. Per a corregir aquest problema, feu clic a Edita identitat... i vegeu Establir la vostra identitat.

Es mostrarà la pantalla principal mostrant els missatges enviats pel servidor al client. (Si el Konversation no es connecta amb el servidor, vegeu Preguntes i respostes). Quan els missatges del servidor hagin acabat de passar, el Konversation s'unirà al canal o canals seleccionats.

❶ | Això es coneix com la línia d'entrada. Per a enviar un missatge a tots els membres del canal, escriviu el missatge aquí i premeu Retorn. El vostre missatge, així com la resta de missatges, apareixen a la secció superior del canal. Cada missatge és precedit pel temps i el sobrenom de l'usuari.

❷

Podeu unir-vos a servidors i canals addicionals. Cada pantalla de servidor, canal, llista de canals i altres es posen en una pestanya independent. Per a mostrar una llista dels canals disponibles, vegeu Llistar els canals disponibles. Per a unir-vos a un canal, escriviu:`/join `#nom_canal`` a la línia d'entrada. (El coixinet `#` és requerit). També podeu escriure `/j` com abreujament de `/join`. Per a deixar un canal, només cal escriure `/part`. Per a alternar la pantalla a un servidor o canal diferent, feu clic sobre la pestanya corresponent.

❸ | Això s'anomena plafó de sobrenoms. Llista els sobrenoms de tots els usuaris que s'han unit al canal, inclòs el vostre.

Això és el bàsic, per a obtenir informació més detallada, seguiu llegint...

Establir la vostra identitat
Establir la vostra identitat

## Establir la vostra identitat

Abans de començar a utilitzar el Konversation amb regularitat, haureu d'establir com se us identificarà a la xarxa.

Feu clic a Arranjament → Identitats al menú principal. Apareixerà la pantalla Identitats. També podeu mostrar la pantalla Identitats fent clic al botó Edita a la pantalla Edita la xarxa o Xarxa nova.

❶ | Feu clic aquí per a seleccionar la Identitat a editar.
❷ | Utilitzeu aquests botons: Afegeix, Duplica, Renomena o Elimina una Identitat.
❸ | Introduïu aquí el nom real. IRC no us mantindrà ocult dels vostres amics o enemics. Cal tenir-ho present si intenteu portar-vos maliciosament. Un «nom real» fals pot ser una bona forma d'amagar el vostre gènere davant els pesats, però el vostre PC podria ser traçat, per això mai serà anònim de veritat.
❹ | Utilitzeu aquests botons: Afegeix o Elimina un sobrenom.

❺

Aquesta és la llista de sobrenoms. Un sobrenom és el nom que els altres usuaris coneixeran. Podeu utilitzar qualsevol nom que desitgeu. El primer caràcter ha de ser una lletra. Els altres caràcters poden ser lletres, números o els caràcters especials `-[]\`_^{}|`.

Atès que els sobrenoms han de ser únics a la xarxa d'IRC, el nom desitjat podria ser rebutjat pel servidor perquè algú ja l'està utilitzant. Introduïu el sobrenoms alternatiu. Si la vostra primera opció és rebutjada pel servidor, el Konversation provarà amb els sobrenoms alternatius.

D'acord amb RFC 2812, la longitud màxima per al sobrenom és de 9 caràcters, però això és en realitat determinat pel servidor. Per a determinar el màxim que accepta un servidor, connecteu amb el servidor. A la pestanya Missatges del servidor:, cerqueu un missatge `[Support]`. Per exemple:

`[18:51] *Eisfuchs* [21:45] [Support] Eisfuchs MODES=4 MAXCHANNELS=20 NICKLEN=16 USERLEN=10 HOSTLEN=63 TOPICLEN=450 KICKLEN=450 CHANNELLEN=30 KEYLEN=23 CHANTYPES=# PREFIX=@+ CASEMAPPING=ascii CAPAB IRCD=dancer`

El paràmetre `NICKLEN` especifica la longitud màxima del sobrenom.

❻ | Utilitzeu aquests botons per a canviar l'ordre dels sobrenoms. El sobrenom de la part superior és el que es tractarà en primer lloc, després el següent, i així successivament.
❼ | Si heu registrat el vostre sobrenom a la xarxa d'IRC, introduïu el servei i contrasenya per a autenticar-lo. Quan el Konversation connecta, enviarà automàticament `/msg `servei` IDENTIFY `contrasenya`` al servidor. Si no sabeu què és això, deixeu aquests quadres en blanc.

Feu clic a la pestanya Absent.

❶

Introduïu un sobrenom que indiqui que esteu absent. Cada vegada que realitzeu una orde `/away `msg`` en qualsevol canal al qual heu entrat amb aquesta Identitat, el Konversation canviarà automàticament el vostre sobrenom per al Sobrenom d'absència. Els altres usuaris seran capaços de dir-vos que esteu absent de l'ordinador. Cada vegada que realitzeu una ordre `/away `missatge`` en qualsevol canal on esteu absent, el Konversation canviarà automàticament el sobrenom a l'original. Si no voleu canviar automàticament el vostre sobrenom en estar absent, deixeu-lo en blanc.

❷ | Si marqueu aquesta casella, quan realitzeu una ordre `/away`, apareixerà una línia horitzontal al canal, marcant el punt on comença la vostra absència. Aquesta línia horitzontal no serà visible per als altres usuaris de l'IRC.

❸

Si marqueu aquesta casella, el Konversation enviarà automàticament l'Ordre d'absència a tots els canals als quals us heu unit amb aquesta Identitat. ``%s`` se substitueix pel ``missatge``. Sempre que realitzeu una ordre `/away`, es mostrarà l'Ordre de resposta a tots els canals als quals us heu unit amb aquesta Identitat.

### Nota

Els missatges d'absència sovint són considerats molestos pels altres usuaris. Utilitzeu aquesta opció amb cura, tenint en consideració els altres usuaris d'IRC.

Feu clic a la pestanya Avançat.

❶ | Podeu introduir aquí una ordre que s'executarà abans de connectar amb el servidor. Si aquesta identitat s'utilitza per a més d'un servidor, l'ordre s'executarà a cada servidor.
❷ | Aquesta opció afecta com són codificats els caràcters que heu teclejat per a enviar-los al servidor. Això afecta com són mostrats els missatges. Quan obriu per primera vegada el Konversation, ho rebrà automàticament des del sistema operatiu. Si sembla que teniu problemes en veure correctament els missatges d'altres usuaris, proveu canviant aquesta opció.
❸ | Quan us connecteu, molts servidors consultaran el vostre ordinador per a una resposta IDENT. Si el vostre ordinador no està executant un servidor IDENT, aquesta resposta serà enviada pel Konversation. No es permeten espais. Se suggerirà el primer nom.
❹ | Quan deixeu aquest canal, aquest missatge s'enviarà al canal.
❺ | Quan sigueu expulsat d'un canal (normalment per un operador IRC), aquest missatge serà enviat al canal.
❻ | Feu clic per a aplicar els vostres canvis. Per tal que tots els canvis tinguin efecte, haureu de desconnectar-vos del servidor i tornar a connectar. La manera més fàcil de fer-ho és sortir del Konversation i tornar-lo a iniciar.

Definir noves xarxes, servidors i entrada automàtica als canals
Definir noves xarxes, servidors i entrada automàtica als canals

## Definir noves xarxes, servidors i entrada automàtica als canals

La pantalla Llista de servidors apareix quan s'obre el programa Konversation. També apareix quan escolliu Fitxer → Llista de servidors al menú principal. La pantalla Llista de servidors mostra les xarxes d'IRC definides, llistades per grup. Una xarxa d'IRC és un conjunt de servidors que cooperen. Quan connecteu a qualsevol servidor en una xarxa, tindreu accés a tots els canals de la xarxa. Exemples de xarxes IRC són ``Libera`` i ``Undernet``.

❶ | Les vostres xarxes definides es llisten aquí, juntament amb la Identitat utilitzada per a connectar-vos i els Canals als quals us unireu de forma automàtica quan us connecteu. Si heu especificat un grup per a les vostres xarxes, les xarxes apareixeran amb sagnia dins del grup. Feu clic sobre una xarxa per a seleccionar-la.
❷ | Utilitzeu aquests botons: Afegeix una xarxa nova, Edita o Suprimeix una xarxa ressaltada.
❸ | Feu clic en aquest botó per a connectar-vos a la Xarxa ressaltada i tancar la pantalla Llista de servidors. Si voleu, podeu ressaltar més d'una xarxa, el qual us connectarà a totes les xarxes ressaltades.
❹ | En fer clic a aquest botó no descartaran els canvis realitzats. Simplement voldrà dir que no voleu connectar-vos a cap xarxa en aquest moment.

Quan feu clic sobre el botó Nova, apareixerà la finestra Xarxa nova.

❶ | Introduïu aquí el Nom de la xarxa. Podeu crear tantes entrades com vulgueu a la pantalla Llista de servidors dins de la mateixa Xarxa que empreu.
❷ | Escolliu una Identitat que existeixi o feu clic al botó Edita per a afegir una Identitat nova o editar-ne una d'existent. La Identitat us identificarà i determinarà el vostre sobrenom quan connecteu a la xarxa.
❸ | Opcional. Aquesta ordre s'envia al servidor després de la connexió. Exemple: `/msg NickServ IDENTIFY `konvirocks``. Aquest exemple és per a la xarxa Libera, la qual requereix que els usuaris registrin el seu sobrenom amb una contrasenya i usuari en connectar. ``konvirocks`` és la contrasenya per al sobrenom donat en la Identitat. Podeu introduir més d'una ordre separant-les amb punt i coma.
❹ | Marqueu aquesta opció si voleu que el Konversation es connecti automàticament a aquesta xarxa en ser engegat.
❺ | Aquesta és la llista de Servidors IRC de la xarxa. En connectar-se amb una xarxa, el Konversation intentarà connectar-se amb el primer servidor, si falla amb el segon, després amb el tercer, etc. Com a mínim s'ha d'especificar un servidor. Feu clic sobre un servidor per a ressaltar-lo.
❻ | Utilitzeu aquests botons: Afegeix un servidor, Edita un servidor ressaltat o Suprimeix un servidor ressaltat. També podeu ajustar l'ordre de la llista de servidors i, per tant, l'ordre dels intents de connexió.
❼ | Opcional. Aquesta és una llista de canals que podeu afegir automàticament una vegada el Konversation s'hagi connectat al servidor. Podeu deixar-ho en blanc si no voleu que se us afegeixi automàticament als canals.
❽ | Utilitzeu aquests botons: Afegeix un canal, Edita o Suprimeix un canal ressaltat. També podeu canviar l'ordre dels canals als quals us heu unit.

### Nota

Eviteu barrejar servidors de diferents xarxes d'IRC en la mateixa Xarxa. Eviteu introduir el mateix servidor en dues xarxes diferents. En cas contrari, la vigilància dels sobrenoms connectats no funcionarà correctament.

Quan feu clic sobre el botó Afegeix, apareixerà el marc Servidors, apareixerà la pantalla Afegeix un servidor.

❶ | El nom o adreça IP del servidor, irchelp.org manté una llista de servidors.
❷ | Introduïu el nombre del port per a connectar-se amb el servidor. Per a la majoria de servidors és `6667`.
❸ | Si el servidor requereix una contrasenya per a connectar, introduïu-la aquí, en cas contrari deixeu-la en blanc.
❹ | Marqueu aquesta opció si voleu utilitzar el protocol Secure Socket Layer (SSL) per a comunicar-vos amb el servidor. Això protegeix la privadesa de les comunicacions entre el vostre ordinador i el servidor d'IRC. El servidor ha de poder funcionar amb SSL perquè això sigui possible. En la majoria de casos, si el servidor no funciona amb SSL, la connexió fallarà.

Quan feu clic sobre el botó Afegeix, apareixerà el marc Canals d'entrada automàtica, apareixerà la pantalla Afegeix un canal.

Introduïu el nom del canal. Cal no oblidar el coixinet ``#`` al començament. Si el canal requereix una contrasenya per a poder participar, introduïu-la, en cas contrari deixeu-la en blanc.

Llistar els canals disponibles
Llistar els canals disponibles

## Llistar els canals disponibles

Per a mostrar una llista de canals disponibles, escolliu Finestra → Llista de canals al menú principal. Després d'una pantalla d'avís, es crearà una pestanya nova anomenada Llista de canals.

❶ | Introduïu una cadena de filtratge aquí.
❷ | Aquí podeu limitar la llista de canals a mostrar als que continguin un nombre mínim o màxim d'usuaris. Escollir Sense límit inhabilita el criteri respectiu.
❸ | Feu clic aquí per a obtenir la llista de canals des del servidor i aplicar el filtratge.
❹ | La llista filtrada de canals apareixerà aquí. Cal tenir en compte que si no utilitzeu expressions regulars, el Konversation llistarà qualsevol canal on el nom contingui la cadena de filtratge que heu introduït. El nom del canal no té per què començar amb la cadena introduïda.
❺ | Seleccioneu el canal al qual voleu unir-vos fent clic. Feu clic dret sobre el canal per a obtenir una llista de totes les adreces web esmentades en el tema del canal.
❻ | Per a unir-vos al canal, feu clic aquí. Es crearà una pestanya nova per al canal.

A vegades els servidors contenen canals «secrets». Aquests canals no apareixen a la Llista de canals. Podeu unir-vos a aquests canals si coneixeu el seu nom. En qualsevol línia d'entrada, escriviu: `/join `#nom_canal``. (El coixinet `#` és necessari). Es crearà una pestanya nova per al canal. Si us uniu a un canal i el plafó de sobrenoms només llista el vostre sobrenom, això voldrà dir que el canal no existia abans. El servidor ha creat el canal i en sou l'operador. En aquest cas, és probable que vulgueu tancar el canal escrivint: `/part`.

Un recorregut per la pantalla principal
Un recorregut per la pantalla principal

## Un recorregut per la pantalla principal

Aprendrem més sobre la pantalla principal. A sota es mostra la pantalla amb una pestanya de canal seleccionada.

❶

Això es coneix com la línia d'entrada. Només apareix quan la pestanya actual és un canal. Per a enviar un missatge a tots els membres del canal, escriviu el missatge aquí i premeu Retorn. El vostre missatge, així com la resta de missatges, apareixen a la secció superior del canal. Cada missatge és precedit pel temps i el sobrenom de l'usuari.

També podeu enganxar text des del porta-retalls. Si el text enganxat té més d'una línia (línia nova), apareixerà un diàleg. Editeu el text segons desitgeu i feu clic a D'acord.

Si el text enganxat és més de 256 caràcters, o conté més d'una línia, apareixerà un missatge d'avís per a indicar que les grans publicacions poden causar un restabliment de la connexió i inundacions de dades. Encara podreu procedir amb l'enganxat, però fer-ho és una mala idea, ja que les inundacions de dades molesten als altres usuaris del canal, o podríeu ser desconnectat del servidor. És millor enviar el missatge en fragments més curts.

Una convenció que s'utilitza en molts canals ha de precedir els missatges dirigits a un usuari amb el seu sobrenom. El Konversation proporciona una característica còmoda de compleció del sobrenom. Comenceu a escriure el sobrenom de l'usuari, després premeu la tecla Tab. El Konversation completarà la resta del sobrenom de l'usuari seguit de dos punts. Per a personalitzar la característica de compleció, escolliu Arranjament → Configura el Konversation... des del menú principal, desplegueu Comportament, feu clic a General i seleccioneu un Mode de compleció.

També podeu introduir una ordre d'IRC aquí escrivint primer `/` seguit d'una ordre d'IRC vàlida. Vegeu Ordres de l'IRC emprades més freqüentment. En alguns servidors, podeu escriure `/help` per a obtenir una llista de les ordres disponibles o escriure `/help`ordre`` per a obtenir ajuda sobre una ordre específica.

❷

Podeu unir-vos a servidors i canals addicionals. Cada servidor i cada canal es posa en una pestanya independent. Per a mostrar una llista dels canals disponibles, vegeu Llistar els canals disponibles. Per a unir-vos a un canal, escriviu: `/join `#nom_canal`` en la línia d'entrada. (El coixinet `#` és necessari). Per a deixar un canal, només heu d'escriure `/part`. Aquí també apareixen pestanyes si obriu una llista de canals, participeu en una conversa privada (consulta), obriu el capturador d'URL o obriu un o més Konsole. Per a alternar la pantalla a una pantalla diferent, feu clic sobre la pestanya corresponent o feu servir la roda del ratolí per a desplaçar-vos per les pestanyes.

Per a establir altres opcions per a les pestanyes, escolliu Arranjament → Configura el Konversation... des del menú principal, desplegueu Interfície o Notificacions i feu clic a Pestanyes.

❸

Aquests LED parpellejaran quan hi hagi quelcom que no veieu en aquesta pestanya. El LED parpellejarà lentament quan els únics missatges que no es veuen siguin join, part, quit o canvis del sobrenom. El parpelleig és més ràpid si hi ha missatges normals sense veure. Els colors són els següents:

- Canal

- Missatges del servidor, Llista de canals o Capturador d'URL.

- Konsole o Estat DCC.

- Missatge privat (Consulta).

❹ | Feu clic aquí per a tancar la pestanya actual. Tancar una pestanya de canal deixarà el canal. Tancar una pestanya de missatges del servidor deixarà tots els canals en els quals participeu, tancarà totes les converses obertes al servidor i desconnectarà d'aquest servidor.
❺ | Feu clic en aquest botó per a canviar el vostre sobrenom. Només apareix quan la pestanya actual és un canal. Per a ocultar aquest botó, escolliu Arranjament → Configura el Konversation... des del menú principal, desplegueu Interfície, feu clic a Finestra de xat, i desmarqueu la casella Mostra un quadre per a canviar el sobrenom.
❻ | El tema del canal es mostra aquí. Manteniu el ratolí sobre el tema per a veure els temes llargs. Podeu canviar el tema fent clic al botó a l'esquerra del tema. Per a amagar els temes dels canals, escolliu Arranjament → Configura el Konversation... des del menú principal, desplegueu Interfície, feu clic a Finestra de xat i desmarqueu la casella Mostra el tema del canal.

❼

Aquests botons mostren l'estat actual dels modes del canal. El botó estarà inactiu si el mode està activat. Si disposeu dels privilegis adequats, també podreu canviar els modes del canal fent clic sobre aquests botons, o feu clic al botó a l'esquerra del tema. Per a ocultar els botons de mode del canal, escolliu Arranjament → Configura el Konversation... des del menú principal, desplegueu Interfície, feu clic a Finestra de xat i desmarqueu la casella Mostra els botons de mode del canal.

❽

Això s'anomena plafó de sobrenoms. Es mostra sempre que la pestanya actual sigui un canal. Llista els sobrenoms de tots els usuaris que s'han unit al canal, inclòs el vostre. Manteniu el punter del ratolí sobre un sobrenom per a mostrar informació addicional sobre l'usuari. Podeu canviar la visualització de les icones al costat de cada sobrenom canviant el tema d'icones per als sobrenoms. Per a més informació, vegeu Configurar els temes del sobrenom. El tema predeterminat, com es mostra a la pantalla de dalt, utilitza les següents icones:

- usuari normal

- usuari amb veu (L'usuari pot parlar en un canal moderat).

- semioperador del canal

- operador del canal

- propietari del canal

- administrador del canal

A més a més, si un usuari no es troba absent, es dibuixa un petit rellotge a la cantonada de la icona.

Feu clic amb el botó dret del ratolí sobre qualsevol sobrenom per a mostrar un menú contextual de les operacions que podeu realitzar amb aquest sobrenom. Per exemple, podeu enviar un fitxer al sobrenom.

Per a ocultar el plafó de sobrenoms, escolliu Arranjament → Mostra la llista de sobrenoms des del menú principal.

❾ | Aquests s'anomenen botons ràpids. De manera predeterminada, no es mostren. Per a visualitzar-los, vegeu Configurar els botons ràpids. Podeu personalitzar les seves definicions a qualsevol ordre que vulgueu.

### Nota

Podeu controlar com es mostren els missatges en el desplaçament de missatges a les pestanyes de canal i converses. Per exemple, podeu canviar el color dels missatges, reproduir un so quan es rebi un missatge que conté una cadena o respondre automàticament als missatges. Per a obtenir més informació, vegeu Ressaltar els missatges.

### Nota

Els noms dels canals de vegades comencen amb `&`, `+` o `!`. El primer caràcter d'un nom de canal determina el tipus de canal (RFC 2811) com segueix:

- `#` - Canals normals.

- `!` - Canals normals.

- `&` - Local. Canals als quals només us podeu unir des del mateix servidor que allotja el canal. A tots els altres canals us podeu unir des de qualsevol servidor a la xarxa.

- `+` - Els canals que no implementen els modes del canal. Això vol dir que tots els modes estan desactivats, amb l'excepció de l'indicador de canal «t» que està establert.

Els noms dels canals són de fins a 50 caràcters de longitud i poden contenir qualsevol caràcter excepte espai, coma i Ctrl-G (^G o ASCII 7).

Connectar ràpidament
Connectar ràpidament

## Connectar ràpidament

A vegades voleu connectar a un servidor sense passar per la molèstia de crear un nou servidor a la llista de servidors.

Escolliu Fitxer → Connexió ràpida al menú principal. Apareixerà la pantalla Connexió ràpida.

Introduïu l'adreça del servidor al quadre Servidor, el sobrenom que vulgueu al quadre Sobrenom i feu clic al botó Connecta. Quan el Konversation hagi connectat al servidor, escriviu l'ordre `/join `#nom_canal`` per a unir-vos a un canal.

Ordres de l'IRC emprades més freqüentment
Ordres de l'IRC emprades més freqüentment

## Ordres de l'IRC emprades més freqüentment

La següent és una breu llista de les ordres de l'IRC d'ús freqüent. Vegeu la RFC 2812 per a obtenir una llista completa de totes les ordres, o visiteu irchelp.org. Per a obtenir una llista de les ordres tractades especialment pel Konversation, vegeu Ordres del Konversation.

`/help`

  Llista les ordres disponibles al servidor actual. No està implementat a tots els servidors.

`/help `ordre``

  Proporciona ajuda per a l'``ordre``. No està implementada a tots els servidors.

`/join `#canal``

  Uneix al ``#canal``. Si el canal no existeix, es crearà i en sereu l'operador.

`/part`

  Deixa el canal actual i tanca la pestanya del canal.

`/part `#canal``

  Deixa el ``#canal`` i tanca la pestanya corresponent al canal. Sinònim de `/leave`.

`/me `missatge``

  Envia el ``missatge`` al canal precedit pel vostre sobrenom. Per exemple, si el vostre sobrenom era ``Tux``, en escriure ``/me prepara una tassa de te.`` es mostrarà el missatge Tux prepara una tassa de te. Llevat que hagin filtrat contra aquest tipus de missatges, el veuran tots els usuaris. Aquest tipus de missatges s'utilitza normalment per a transmetre informació no verbal, com el seu vostre estat emocional actual, o el que esteu fent físicament. Si deixeu el vostre lloc de treball per un temps curt, utilitzeu l'ordre `/away` en el seu lloc.

`/away `missatge``

  Si algú tracta d'enviar-vos un missatge privat o convidar-vos a un canal, li dirà que esteu absent del vostre lloc de treball amb ``missatge``.

`/away`

  Cancel·la una ordre `/away `missatge``.

`/query `sobrenom``

  Crea una pestanya nova amb el ``sobrenom`` de l'usuari per a una conversa privada, comunament conegut a l'IRC com consulta (query). Tot l'escrit aquí només serà visible per a vós i el vostre company de consulta.

`/msg `sobrenom` `missatge``

  Envia el ``missatge`` a l'usuari amb el ``sobrenom``. Només veurà el missatge aquest ``sobrenom``. Utilitzeu `/query` per a converses llargues.

`/invite `sobrenom``

  Convida a l'usuari amb el ``sobrenom`` a unir-se a un canal. Aquesta ordre és especialment útil si el canal és només per a convidats.

Converses privades (consultes)
Converses privades (consultes)

## Converses privades (consultes)

Una conversa privada és aquella que només podeu veure vosaltres i una altra persona. Les converses privades s'anomenen «consultes» al Konversation. Per a iniciar una conversa privada, escriviu el tipus `/query `sobrenom`` en qualsevol línia d'entrada, on `sobrenom` és el sobrenom de la persona amb la qual voleu parlar. També podeu fer clic amb el botó dret del ratolí sobre el sobrenom de la persona en el plafó de sobrenoms i escolliu Obre una conversa. Es crearà una pestanya nova, anunciant que esteu enviant un missatge.

Les consultes són com canals, a excepció que només hi poden participar vosaltres i l'altra persona.

Per a deixar la consulta, només cal tancar la pestanya. Cal tenir en compte però, que si l'altra persona us envia un altre missatge en la consulta, la pestanya s'obrirà de nou.

Per a sortir de totes les consultes, escolliu Finestra → Tanca totes les converses obertes al menú principal o premeu la tecla F11.

Quan algú inicia una consulta amb vosaltres, el Konversation crea una pestanya nova amb el seu sobrenom. Si no voleu parlar amb aquesta persona, tanqueu la pestanya.

Configurar les notificacions
Configurar les notificacions

## Configurar les notificacions

Les Notificacions són accions que el Konversation durà a terme sempre que es produeixi un esdeveniment. Suposeu que esteu executant el Konversation, però minimitzat o ocult al darrere d'altres finestres a l'escriptori. Si algú vol comunicar o el vostre amic s'uneix a un canal, voleu que se us avisi. Les notificacions faran això.

Per a configurar les notificacions, escolliu Arranjament → Configura les notificacions al menú principal. Apareixerà la pantalla Configura les notificacions.

❶ | Feu clic aquí per a seleccionar un esdeveniment.
❷ | Marqueu els tipus de notificacions que us agradaria que succeïssin quan es produeixi l'esdeveniment. (Marca l'entrada de la barra de tasques fa que l'entrada a la barra de tasques parpellegi quan es produeixi l'esdeveniment).

Repetiu seleccionant un altre esdeveniment i marqueu les notificacions desitjades. Una vegada configurades totes les notificacions que desitgeu, feu clic al botó D'acord.

Un cop establertes les vostres notificacions, podeu habilitar o inhabilitar totes les notificacions utilitzant Finestra → Habilita les notificacions al menú principal.

### Suggeriment

També us podeu alertar quan algú esmenta el vostre sobrenom en un missatge utilitzant la característica de ressaltat del Konversation.

Veure qui està connectat
Veure qui està connectat

## Veure qui està connectat

El Konversation us mantindrà informat de quan els vostres amics estan connectats a la xarxa d'IRC.

La xarxa d'IRC serà enregistrada atès que els sobrenoms són únics per a la xarxa d'IRC. El sobrenom a dues xarxes d'IRC diferents no són necessàriament la mateixa persona, però el mateix sobrenom a dos servidors diferents dins de la mateixa xarxa d'IRC en general són la mateixa persona.

### Nota

És per això que és important utilitzar la mateixa Xarxa per a tots els servidors a la mateixa xarxa d'IRC, vegeu Definir noves xarxes, servidors i entrada automàtica als canals.

Per a activar la característica de vigilar un sobrenom, escolliu Finestra → Sobrenoms vigilats al menú principal. Apareixerà la pantalla Sobrenoms vigilats.

❶

Els sobrenoms a la vostra llista de vigilància es llisten aquí. Es llisten segons la xarxa IRC associada. Si no apareix cap sobrenom, és que tampoc no s'ha especificat cap sobrenom a vigilar, o que us cal activar la característica per a la vigilància dels sobrenoms (vegeu més endavant). Desplegueu cada sobrenom connectat per a veure una llista dels canals on dit sobrenom s'ha inscrit. Les icones al costat de cada canal són les mateixes que les icones que apareixen al plafó de sobrenoms a les pantalles dels canals.

❷ | La informació coneguda del sobrenom es mostra aquí. Quan es mostra per primera vegada la pantalla Sobrenoms vigilats, la informació serà escassa. Cada 20 segons s'envia automàticament una ordre `WHOIS` al servidor per a sol·licitar informació per als sobrenoms dels que no té cap informació. Això continua fins que tingueu informació sobre tots els sobrenoms.

Per a afegir un sobrenom a vigilar, obriu el menú contextual de la Llista de sobrenoms fent clic amb el botó dret del ratolí sobre un sobrenom i seleccioneu Afegeix als sobrenoms vigilats. Si voleu afegir diversos sobrenoms escolliu Arranjament → Configura el Konversation... des del menú principal, desplegueu Notificacions i feu clic a Sobrenoms vigilats. Apareixerà la pantalla Sobrenoms vigilats.

❶ | Marqueu aquesta casella per a activar la característica vigilant del sobrenoms.
❷ | Si voleu que la pantalla Sobrenoms vigilats es mostri automàticament quan obriu el Konversation, marqueu aquesta casella.
❸ | A la pantalla Sobrenoms vigilats de dalt, podeu fer doble clic sobre qualsevol sobrenom i aquesta ordre serà enviada al servidor. `%u` serà substituït pel sobrenom. El `%n` és requerit al final de l'ordre.
❹ | La característica Sobrenoms vigilats treballa sol·licitant periòdicament informació al servidor. Aquest quadre estableix la freqüència amb què es produeix. Eviteu els nombres inferiors a 20 segons, ja que suposa una càrrega excessiva al servidor.

Feu clic al botó D'acord una vegada acabeu d'afegir o eliminar sobrenoms.

Nota: Cada vegada que es mostra la pantalla Sobrenoms vigilats, passarà un temps abans que es visualitzi cap sobrenom, ja que el Konversation ha de sondejar el servidor. Normalment, deixarà funcionant la pantalla Sobrenoms vigilats.

El Konversation també mostra un missatge en tots els canals cada vegada que un usuari de la llista de Sobrenoms vigilats es connecta o desconnecta del servidor. El missatge s'assembla al següent:

`[17:52] [Notificació] «psn» està connectat (irc.kde.org).`

Ressaltar els missatges
Ressaltar els missatges

## Ressaltar els missatges

Podeu controlar com es mostren els missatges a les pantalles dels canals i de conversa.

Per a activar la característica de ressaltat, escolliu Arranjament → Configura el Konversation... al menú principal. Apareixerà la pantalla Configura.

❶ | Feu clic aquí per a seleccionar la pantalla Ressaltat.
❷ | Feu clic aquí per a afegir un element nou a la Llista de ressaltat. Quan se selecciona un element de la llista, el podreu editar en el plafó inferior.
❸ | Introduïu aquí un patró de cadena. Qualsevol missatge rebut que coincideixi amb aquest patró, en qualsevol part del missatge, activarà el ressaltat del missatge.
❹ | Si es troba el patró en un missatge, es mostrarà el missatge sencer en el color que seleccioneu aquí.
❺ | Si ho voleu, el Konversation reproduirà un so quan el patró coincideixi. Feu clic al botó per a escollir un fitxer d'àudio a reproduir. Feu clic al botó de prova per a escoltar el so.
❻ | Si voleu que el Konversation enviï automàticament un missatge de resposta quan el patró coincideixi, introduïu aquí el missatge. Utilitzeu aquesta característica amb precaució, ja que podeu molestar als usuaris de l'IRC amb massa xerrameca si no teniu cura. També podeu introduir ordres de l'IRC o del Konversation.
❽ | Si heu configurat sons per a qualsevol dels vostres ressaltats, els podreu inhabilitar tots desmarcant aquesta casella.
❼ | Aquest ressaltat només se cercarà en les finestres de xat llistades aquí pel seu nom, o en totes les finestres de xat i es deixa el camp buit. Si hi ha diversos de diversos noms, s'han de separar per comes.
❾ | Si marqueu aquesta casella, cada vegada que algú esmenti el vostre sobrenom en un missatge, es mostrarà al costat dret el missatge en el color que escolliu.
❿ | Normalment, el ressaltat no s'aplica als missatges que escriviu. Si voleu ressaltar els missatges que escriviu, marqueu aquesta casella i escolliu un color a la part dreta.

Configurar la visualització en pantalla (OSD)
Configurar la visualització en pantalla (OSD)

## Configurar la visualització en pantalla (OSD)

La visualització en pantalla (On Screen Display -OSD-) és una característica única del Konversation. Amb l'OSD activada, els missatges del canal apareixeran a la pantalla de l'escriptori, fins i tot si es minimitza el Konversation. Heus aquí un exemple de l'OSD en l'acció. El missatge a la part superior esquerra de la pantalla és del Konversation, el qual s'executa minimitzat a la safata del sistema.

Per a activar l'OSD, escolliu Arranjament → Configura el Konversation... al menú principal. Apareixerà la pantalla Configura.

❶ | Feu clic aquí per a desplegar l'element Notificacions.
❷ | Feu clic aquí per a seleccionar la pantalla Visualització en pantalla.
❸ | Marqueu aquesta casella per a activar l'OSD.
❹ | Feu clic en aquest botó per a escollir una lletra per a l'OSD. (Nota: No totes les lletres funcionen. Es coneix que «Luxi Sans 22» i «Impact 22» sí que funcionen).
❺ | Marqueu les caselles per a seleccionar els tipus de missatges que apareixeran a la pantalla.
❻ | Arrossegueu la vista prèvia de l'OSD cap a la posició desitjada, i després feu clic al botó Aplica.

Enviar missatges en colors
Enviar missatges en colors

## Enviar missatges en colors

Podeu afegir color als missatges que envieu a qualsevol canal. En la línia d'entrada de qualsevol canal, comenceu a escriure el missatge. Feu clic al el botó Color d'IRC o escolliu Insert → Color d'IRC... al menú principal. Apareixerà la pantalla Selector de color d'IRC.

Escolliu un color i feu clic a D'acord. Seguiu escrivint el vostre missatge a la línia d'entrada. Per a canviar el color de nou, feu clic al botó Color d'IRC. Escolliu un color diferent i feu clic a D'acord.

Configurar els temes del sobrenom
Configurar els temes del sobrenom

## Configurar els temes del sobrenom

Podeu canviar les icones que apareixen al costat dels sobrenoms al plafó de sobrenoms de les pestanyes de canal. Per a canviar el tema del sobrenom, escolliu Arranjament → Configura el Konversation... al menú principal. Apareixerà la pantalla Configura. Feu clic a Interfície per a desplegar-la, i després feu clic a Temes de la llista de sobrenoms per a visualitzar la pantalla Temes de la llista de sobrenoms.

❶ | Feu clic aquí per a seleccionar la pantalla Temes de la llista de sobrenoms.
❷ | Seleccioneu un tema.
❸ | Aquí es mostren icones d'exemple del tema escollit.
❹ | Si heu descarregat un tema de sobrenom d'un altre lloc, feu clic per a instal·lar-lo.

Configurar els botons ràpids
Configurar els botons ràpids

## Configurar els botons ràpids

Podeu habilitar una característica a mostrar botons ràpids sobre la pantalla principal, apareixeran vuit botons ràpids. Per a mostrar els botons ràpids, escolliu Arranjament → Configura el Konversation... al menú principal. Apareixerà la pantalla Configura. Feu clic a Interfície per a desplegar-la, i després feu clic a Finestra de xat. Marqueu la casella Mostra els botons ràpids i feu clic a D'acord.

Els botons es poden personalitzar al vostre gust per a realitzar ordres de l'IRC d'ús freqüent. Per a personalitzar els botons ràpids, escolliu Arranjament → Configura el Konversation... al menú principal. Apareixerà la pantalla de Configura. Feu clic a Interfície per a desplegar-la, i després feu clic a Botons ràpids per a mostrar la pantalla Botons ràpids.

De manera predeterminada hi ha 8 botons ràpids. Feu clic sobre una entrada per a canviar-la o utilitzar els botons situats a la part dreta de la llista per a afegir o treure botons ràpids. La columna Nom del botó és el nom que apareixerà sobre el botó a la pantalla principal. Manteniu curts els noms. La columna Botó d'acció és l'acció que es realitzarà en fer clic al botó ràpid. Sobre la pantalla es donen consells per a la creació d'accions.

Feu clic a D'acord per a completar els canvis.

Exemple:

Nom del botó: ``Missatge``

  Botó d'acció: ``Missatge %u`` (hi ha un espai després de ``%u``)

Per a utilitzar aquest botó a la pantalla principal, feu clic sobre un sobrenom al plafó de sobrenoms i després feu clic al botó. Apareixerà `/MSG` a la línia d'entrada seguida pel sobrenom escollit. Escriviu el missatge que voleu enviar a aquesta persona i premeu la tecla Retorn. El missatge serà enviat a l'usuari. Només aquest usuari veurà el missatge.

Enviar i rebre fitxers
Enviar i rebre fitxers

## Enviar i rebre fitxers

Podeu enviar i rebre fitxers a través d'IRC a altres usuaris connectats.

AVÍS: Mai obriu un fitxer que algú us enviï llevat que es tracti d'una font de confiança. Podria tractar-se d'un virus.

Per a enviar un fitxer a algú en un canal, feu clic amb el botó dret del ratolí sobre el sobrenom de la persona en el plafó de sobrenoms de la pantalla principal. Escolliu Envia un fitxer... Apareixerà un diàleg perquè escolliu un fitxer a enviar. A continuació, apareixerà una pestanya nova Estat DCC.

❶ | Aquí apareixerà el sobrenom del destinatari i el nom del fitxer.

❷

La columna Estat indicarà l'estat d'enviament o de recepció del fitxer de la manera següent:

S'està preparant

  S'està comprovant una transferència entrant a la cerca de fitxers que es puguin reprendre o una transferència sortint està adquirint les dades a enviar.

S'està connectant

  El Konversation està tractant d'establir una connexió amb l'altre extrem.

S'està enviant

  El Konversation està enviant el fitxer a l'altre extrem.

S'està rebent

  El Konversation rep el fitxer des de l'altre extrem.

Fet

  El fitxer s'ha transferit amb èxit.

Està pendent

  La transferència està esperant que el company l'accepti o la rebutgi.

S'ha interromput

  Ja sigui que heu fet clic al botó Cancel·la o l'altra persona ha cancel·lat la transferència.

Ha fallat

  S'ha produït un error i la transferència no s'ha realitzat correctament.

En cua

  La transferència està esperant que l'accepteu o rebutgeu.

S'està reprenent

  Quan comença una transferència, però el fitxer ja existeix al sistema de l'usuari, es preguntarà a l'usuari. El fitxer ja existeix. S'ha de reprendre la transferència? Aquest estat indica que l'usuari ha reprès la transferència.

❸

Quan algú vol enviar-vos un fitxer, es crearà la pestanya Estat DCC (si no està ja creada). Feu clic sobre aquesta pestanya per a mostrar-la. Feu clic al fitxer per a seleccionar-lo, i després feu clic en aquest botó per a acceptar el fitxer i la transferència començarà. Nota: Podeu configurar el Konversation per a acceptar automàticament els enviaments d'altres persones escollint Arranjament → Configura el Konversation... al menú principal. Feu clic a Comportament per a desplegar-la, feu clic a DCC per a mostrar la pantalla DCC.

Si teniu problemes enviant o rebent fitxers, el tallafoc o l'encaminador poden estar bloquejant els ports DCC. Vegeu Preguntes i Respostes.

Capturar els URL dels missatges
Capturar els URL dels missatges

## Capturar els URL dels missatges

En qualsevol canal, els usuaris de vegades publiquen els URL de llocs web interessants o d'altres recursos a la web. Podeu fer doble clic sobre qualsevol URL i el Konversation iniciarà l'aplicació associada amb l'URL. L'aplicació llançada dependrà del tipus MIME de l'URL. Per exemple, un URL que comença amb https: activarà el navegador web predeterminat i mostrarà la pàgina web. (També podeu especificar el navegador web a utilitzar). Si l'URL surt fora de la pantalla, és possible que tingueu problemes per a trobar-lo de nou. El Konversation pot mantenir una llista còmoda de tots els URL. Per a activar aquesta característica, escolliu Finestra → Capturador d'URL al menú principal. Es crearà una pestanya nova anomenada Capturador d'URL.

❶ | Aquesta és la llista dels URL vistos des que vau iniciar el Konversation. La columna De és el sobrenom de la persona que va publicar l'URL, el nom del canal o del servidor on es va publicar. (Els URL que apareixen als missatges d'unir i deixar el canal no seran llistats). Feu clic sobre un URL per a seleccionar-lo.
❷ | Feu clic aquí per a activar l'aplicació associada amb l'URL seleccionat. L'aplicació llançada dependrà del tipus MIME de l'URL. Per exemple, un URL que comenci amb https: activarà el navegador web predeterminat i es mostrarà la pàgina web. Per a pàgines web, també podeu especificar el navegador web a utilitzar.
❸ | Feu clic aquí per a copiar l'URL seleccionat al porta-retalls.
❹ | Feu clic aquí per a suprimir l'URL seleccionat de la llista.
❺ | Feu clic aquí per a desar la llista dels URL a un fitxer.
❻ | Feu clic aquí per a netejar la llista.

Establir el vostre navegador web preferit
Establir el vostre navegador web preferit

## Establir el vostre navegador web preferit

Quan feu clic sobre un URL ressaltat en qualsevol lloc del Konversation, es llançarà l'aplicació predeterminada amb el tipus MIME de l'URL. Per exemple, quan feu clic sobre una adreça URL que comença amb https, es llançarà el Konqueror per a mostrar la pàgina web. Podeu especificar una aplicació diferent des del mòdul Aplicacions predeterminades a l'Arranjament del sistema. Per exemple, podeu utilitzar Firefox en el seu lloc.

Per a escollir un navegador web diferent des de l'aplicació Konversation, escolliu Arranjament → Configura el Konversation... al menú principal. Apareixerà la pantalla Configura.

❶ | Feu clic aquí per a mostrar la pantalla General.
❷ | Feu clic aquí per a especificar que voleu utilitzar un navegador web personalitzat.
❸ | Introduïu l'ordre per a llançar el navegador web desitjat. Quan feu clic sobre un URL, ``%u`` serà substituït amb l'URL.

Nota: L'opció del navegador no s'aplica als URL mailto:. Els URL mailto: sempre llancen el programa de correu predeterminat.

Feu clic a Aplica per a desar els vostres canvis. Haureu de tornar a connectar-vos a cada servidor i canal perquè els canvis tinguin efecte. La forma més fàcil de fer-ho és sortir i tornar a iniciar el Konversation.

Marcar els registres de canals i consultes
Marcar els registres de canals i consultes

## Marcar els registres de canals i consultes

Podeu inserir un marcador a les pantalles canal i consulta per a ajudar-vos a localitzar ràpidament la informació. Per a fer-ho, escolliu Insereix → Línies de marcador al menú principal, o premeu la combinació de tecles Ctrl+R. Apareixerà una línia a la part inferior del text a la pantalla. La línia es desplaçarà amb la resta del text a la pantalla.

Per a inserir la línia de marcador en tots els canals i consultes alhora, escolliu Arranjament → Configura el Konversation... des del menú principal, desplegueu Comportament, feu clic a Finestra de xat, i marqueu la casella Mostra les línies inserides manualment en totes les finestres de conversa.

Per a fer que el Konversation insereixi automàticament una línia de marcador cada vegada que feu una ordre `/away `missatge``, vegeu Establir la vostra identitat.

Registre
Registre

## Registre

Si el registre està habilitat, el Konversation mantindrà un registre de cada servidor, canal i sessió de conversa privada (consulta). Cada sessió s'emmagatzemarà en un fitxer de registre al disc. Quan obriu la mateixa sessió una altra vegada, el Konversation l'afegirà al registre.

Cada vegada que obriu una sessió una altra vegada, aproximadament els últims 1.024 caràcters de la sessió anterior seran llegits des del final del registre i es mostraran a la pantalla.

Atès que la vostra sessió continua, els missatges sortiran fora per la part superior de la pantalla. Podeu desplaçar cap enrere per a visualitzar aquests missatges. De fet, per tal d'estalviar memòria, els missatges més antics es descartaran. Això s'anomena el Límit de l'historial. Els missatges que desapareixen de la pantalla a causa del Límit de l'historial encara estan disponibles al fitxer de registre, si el registre està habilitat.

Per a veure el fitxer de registre per a una sessió, feu clic a la pestanya de la sessió perquè sigui la sessió actual i escolliu Finestra → Obre el fitxer de registre des del menú principal. Apareixerà una pestanya nova mostrant el fitxer de registre.

❶ | Els missatges del fitxer de registre es mostren aquí. Els missatges més antics són a dalt i els més nous a la part inferior.
❷ | Feu clic en aquest botó per a desar el fitxer de registre en un altre fitxer.
❸ | Feu clic per a actualitzar la visualització del fitxer de registre. Mentre esteu veient un fitxer de registre, els nous missatges a la sessió corresponent no s'afegiran automàticament a la vista del fitxer de registre. Utilitzeu aquest botó per a veure els missatges més recents.
❹ | Feu clic per a esborrar la vista del fitxer de registre i el fitxer de registre al disc.
❺ | Utilitzeu aquesta casella per a establir la mida màxima de l'historial. Aquesta opció no només té efecte per a les pestanyes de registre obertes recentment. En el següent inici el Konversation s'utilitzarà l'últim valor modificat per a la mida de l'historial. Cada fitxer de registre pot tenir una opció diferent.

El Límit de l'historial es pot canviar escollint Arranjament → Configura el Konversation... des del menú principal, i després desplegueu Comportament i feu clic a Finestra de xat. Apareixerà el quadre Límit de l'historial. Si l'establiu a Sense límit (és a dir, zero), els missatges no seran descartats de l'historial.

Podeu habilitar o inhabilitar el registre i establir altres opcions de registre, escollint Arranjament → Configura el Konversation... al menú principal, i després desplegar Comportament i feu clic a Registre.

Ordres del Konversation
Ordres del Konversation

## Ordres del Konversation

Les següents ordres són interpretades pel Konversation i poden diferir de les ordres de l'IRC estàndards. Els elements entre claudàtors són opcionals. Els elements separats per una barra (|) són formes alternatives de l'ordre. Les ordres no llistades aquí són enviades al servidor tal com s'introdueixen.

`/me `missatge``

  Envia el ``missatge`` al canal precedit pel vostre sobrenom. Per exemple, si el vostre sobrenom era ``Tux``, en escriure ``/me prepara una tassa de te.`` es mostrarà el missatge Tux prepara una tassa de te. Llevat que hagin filtrat contra aquest tipus de missatges, el veuran tots els usuaris. Aquest tipus de missatges s'utilitza normalment per a transmetre informació no verbal, com el seu vostre estat emocional actual, o el que esteu fent físicament. Si deixeu el vostre lloc de treball per un temps curt, utilitzeu l'ordre `/away` en el seu lloc.

`/ame `missatge``

  Igual que l'anterior ordre `/me`, llevat que el missatge s'envia a tots els canals i consultes que tingueu oberts en tots els servidors als quals esteu connectat amb el Konversation.

`/join `canal` `[contrasenya]``

  Uneix al ``canal``. Si el servidor ho permet, i si el canal no existeix ja, es crea i sereu l'operador del canal. Si el canal requereix una contrasenya, especifiqueu-la com a ``contrasenya``. La majoria dels noms de canal comencen amb ``#``.

`/j `canal` `[contrasenya]``

  El mateix que `/join` anteriorment.

`/part `[canal]` `[motiu]``

  Deixa el ``canal`` amb el ``motiu`` i tanca la pestanya de canal corresponent. Dins d'una pestanya de canal o consulta, només heu d'introduir `/part` que els tanca amb el motiu predeterminat indicat a l'arranjament.

`/leave `[canal]` `[motiu]``

  El mateix que `/part` anteriorment.

`/quit`

  Quan esteu unit a qualsevol canal, consulta o DCC, us desconnectarà del servidor corresponent i tancarà qualsevol pestanya de canal, consulta o DCC oberta sobre aquest servidor.

`/notice `sobrenom|canal` `missatge``

  Envia el ``missatge`` a l'usuari amb el ``sobrenom`` o a tothom en el ``canal``. El següent és un exemple del que apareixerà a la pestanya del canal

  `[17:14] [Avís] S'està enviant la notificació «Crec que entenc» a #konversation`

  I això és el que veuran els destinataris

  `[17:15] [Avís] -Eisfuchs- Crec que entenc`

`/query `sobrenom``

  Crea una pestanya nova amb el ``sobrenom`` de l'usuari per a una conversa privada, comunament conegudes com a consultes d'IRC. Tot el que hi escriviu només serà visible per a vosaltres i el vostre company de consulta. Podeu introduir més d'un sobrenom separat per espais i s'obrirà una pestanya de consulta per a cada sobrenom. Cada pestanya de consulta serà privada entre vosaltres i el company de consulta.

`/msg `sobrenom|canal`` ``missatge``

  Envia un missatge privat a l'usuari amb el ``sobrenom`` o per a tots els usuaris en el ``canal``. A diferència de `/query`, no s'obre una pestanya nova. Si el ``missatge`` comença amb `/me`, el missatge tindrà un format de la mateixa manera que una ordre `/me`.

  Exemples

  ``/msg Eisfuchs Necessito ajuda amb l'ordre «msg»``

  ``/msg #konversation Hi ha disponible una nova versió del Konvi!``

  ``/msg Eisfuchs /me En aquests moments s'està compilant el manual.``

`/smsg `sobrenom|canal`` ``missatge``

  El mateix `/msg` excepte que el missatge no apareixerà a la pantalla. Això és útil per a prevenir que les contrasenyes i altra informació confidencial quedi exposada a la pantalla o que es registri.

`/amsg `sobrenom|canal`` ``missatge``

  Igual que l'anterior ordre `/msg`, llevat que el missatge s'envia a tots els canals i consultes que tingueu oberts en tots els servidors als quals esteu connectat amb el Konversation.

`/op `sobrenom``

  Quan entreu en una pestanya del canal, intenta donar privilegis d'operador al ``sobrenom`` per al canal. Potser no funciona si no disposeu de prou privilegis al canal (heu de ser un operador del canal). Podeu introduir més d'un sobrenom separats per espais.

`/deop `sobrenom``

  Quan entreu en una pestanya del canal, li manlleva privilegis d'operador de canal al ``sobrenom``. Podeu introduir més d'un sobrenom separats per espais.

`/oper `[sobrenom]``

  Concedeix privilegis d'operador d'IRC (administrador) a l'usuari amb el ``sobrenom``. Això només funciona si el sobrenom està llistat a la línia O: del servidor. Els operadors d'IRC tenen el privilegi d'utilitzar ordres com `/kill` sobrenom, `/connect` servidors a la xarxa d'IRC, i molt més. Si no s'introdueix el ``sobrenom``, s'intentarà donar-vos els privilegis d'operador d'IRC. Se us demanarà el nom d'usuari per a l'operador d'IRC i la contrasenya en ambdós casos.

`/voice `sobrenom``

  En certs canals (amb l'etiqueta +m), els usuaris no poden enviar missatges a menys que tinguin el privilegi de veu. Aquesta ordre intenta donar el privilegi de veu a un ``sobrenom``. Haureu de tenir privilegis d'operador del canal per a executar aquesta ordre. Aquesta ordre s'utilitza sobretot quan s'és operador d'un canal moderat.

`/unvoice `sobrenom``

  Manlleva el privilegi de veu al ``sobrenom`` en el canal.

`/topic `[canal]` `[missatge]``

  Intenta establir el tema del ``canal`` al ``missatge``. Quan entreu en una pestanya de canal, es pot ometre el ``canal`` i s'aplicarà de manera predeterminada el canal actiu a la pestanya. Si s'omet el ``missatge``, es mostrarà el tema actual del canal. El canvi d'un tema del canal pot fallar si no es disposa dels privilegis suficients.

`/away `motiu``

  Si algú tracta d'enviar-vos un missatge privat o convidar-vos a un canal, li dirà que esteu absent del vostre lloc de treball amb ``motiu``. Per a canviar el vostre estat a la normalitat, introduïu `/away` sense un ``motiu``.

`/aaway `motiu``

  Igual que l'anterior ordre `/away`, llevat que l'ordre s'envia a tots els servidors als quals esteu connectat amb el Konversation.

`/invite `sobrenom` `[canal]``

  Convida a l'usuari amb el ``sobrenom`` a unir-se a un ``canal``. Aquesta ordre és especialment útil si el canal només és per a convidats. Quan entreu en una pestanya de canal, es podrà ometre el ``canal``.

`/exec `script` `[paràmetres]``

  Executa l'script d'intèrpret d'ordres implementat al Konversation anomenat ``script``, passant-li ``paràmetres``. Per a més informació sobre l'ús i l'escriptura dels scripts, vegeu Crear scripts.

  Exemples:

  ``/sayversion``

  Envia al canal les versions del Konversation, Plasma, Frameworks del KDE i Qt™ al vostre sistema.

  ``/exec cmd uname -a``

  Envia al canal una cadena amb la versió de Linux® (la sortida de «uname -a»).

`/notify `[sobrenom]``

  Afegeix o elimina el ``sobrenom`` de la vostra llista dels Sobrenoms vigilats. Si el sobrenom ja és a la llista, serà esborrat. Si no és a la llista, serà afegit. Si s'omet el ``sobrenom``, es mostrarà la llista actual dels sobrenoms vigilats.

`/kick `sobrenom` `motiu``

  Quan entreu en una pestanya de canal, intenta fer fora del canal a l'usuari amb el ``sobrenom`` amb el ``motiu``. Si no s'introdueix el ``motiu``, quedarà establert al motiu predeterminat indicat a l'arranjament. Aquesta ordre només es pot utilitzar en una pestanya de canal.

`/ban [-host|-domain| -userhost|-userdomain] `[canal]` `usuari`|`màscara``

  Intenta prohibir a l'``usuari`` o ``màscara`` del ``canal``. Quan entreu en una pestanya de canal, el ``canal`` es pot ometre. Per a obtenir més informació sobre servidors, dominis i màscares, vegeu els documents a irchelp.org. Per a obtenir la llista de prohibició actual per a un canal, introduïu `/mode `canal` b`.

`/unban `[canal]` `patró``

  Reverteix la prohibició anterior d'un canal. Quan entreu en una pestanya de canal, ``canal`` es pot ometre.

`/ignore [-all] `sobrenom``

  Afegeix ``sobrenom`` a la vostra llista d'ignorats. Podeu especificar més d'un sobrenom separats per espais. No es mostraran els missatges de canal dels usuaris a la llista d'ignorats. A més a més, si introduïu `-all`, s'ometran tots els tipus de missatges (consultes, notícies, CTCP, DCC i excepcions) de l'usuari, així com els missatges de canal.

`/quote `cmd``

  Envia una ordre (``cmd``) al servidor.

`/say `missatge``

  Quan entreu en una pestanya de canal, envieu un ``missatge`` al canal. Això és el mateix que introduir un ``missatge`` a la línia d'entrada. Útil per a l'enviament d'ordres de l'IRC quan no es vol executar l'ordre. Els dos caràcters d'ordre (//) en una fila fan el mateix que `/say`. També ho utilitzen els scripts per a enviar missatges.

`/raw [open|close]`

  Posa el registre del servidor en mode RAW (open) o atura el mode RAW (close). De manera predeterminada està establert a open. En el mode RAW, el registre mostra tots els missatges rebuts des del servidor en el format d'IRC natiu.

`/konsole`

  Obre una pestanya nova on s'executa el Konsole.

`/server `[url]` `[contrasenya]``

  Es connecta al servidor a l'adreça ``url``. Si s'omet ``url``, es connectarà amb el servidor associat amb la pestanya on heu introduït l'ordre. Això és útil per a tornar a connectar amb un servidor quan es desconnecta. Si el servidor requereix una contrasenya per a connectar, introduïu la ``contrasenya``. Si el servidor requereix un número de port diferent del predeterminat (6667), introduïu un ``url`` com aquest: `irc.kde.org:6665`.

`/dcc SEND `sobrenom` `[nom_fitxer]``

  Envia el ``nom_fitxer`` a l'usuari amb el ``sobrenom``. Si s'omet el ``nom_fitxer``, apareixerà un diàleg per a seleccionar un fitxer.

`/dcc`

  Obre la pestanya Estat DCC.

`/ctcp `sobrenom|canal` ping`

  Envia un missatge PING al ``sobrenom`` o ``canal``. Això és útil per a determinar si algú amb qui esteu parlant té un retard alt a la xarxa, o (quan s'envia a un canal) si el vostre sistema té un retard alt.

`/ctcp `sobrenom|canal` `missatge``

  Envia un missatge al ``sobrenom`` o a tots els usuaris del ``canal``. És similar a l'ordre `/msg` anterior, llevat que el missatge s'envia utilitzant el protocol CTCP. La resposta a l'altre extrem dependrà del programa client d'IRC que executi l'usuari. Per exemple, quan es conversa amb un altre usuari del Konversation, ``/ctcp Eisfuchs TIME`` retornarà l'hora del sistema a l'ordinador d'en Eisfuch. ``/ctcp Eisfuchs VERSION`` retornarà el número de versió del Konversation des de l'ordinador d'en Eisfuch.

Crear scripts
Crear scripts

## Crear scripts

El Konversation ve amb alguns convenients scripts que es poden executar des del programa. Per a executar un script en una pestanya de canal, consulta, DCC o servidor, escriviu una ordre d'aquesta manera

`/exec `script` [`paràmetres`]`

el que executarà l'script anomenat ``script`` passant-li (opcional) ``paràmetres``.

Per exemple, escriviu la següent ordre en una pestanya de canal

``/sayversion``

per a enviar al canal els números de versió del Konversation, Qt™, Frameworks del KDE i Plasma.

``/exec cmd uname -a``

executa l'script ``cmd``, passant-li ``uname -a``. Això enviarà al canal la cadena de versió de Linux®.

Per a obtenir més informació sobre els scripts instal·lats amb el Konversation, vegeu Guia de referència per als scripts.

Per a obtenir una llista de tots els scripts disponibles, escriviu la següent ordre en una pantalla del Konversation.

`/exec --showpath media`

Després aneu a la carpeta de la sortida per a veure la llista.

Podeu escriure els vostres propis scripts. Els scripts són scripts de l'intèrpret d'ordres i es poden escriure en qualsevol llenguatge de l'intèrpret d'ordres, com el bash, perl o python. Quan el Konversation executa un script, els dos primers paràmetres enviats a l'script són els següents:

- L'adreça del servidor.

- El nom del canal.

Aquest és un exemple de script de l'intèrpret d'ordres (cmd).

    #!/bin/sh

    # Executa una ordre i imprimeix la sortida dins del Konversation.

    SERVER=$1;
    TARGET=$2;
    shift;shift;

    $@ | while read line; do qdbus org.kde.konversation /irc say $SERVER "$TARGET" "$@: $line"; done

Observeu que l'script utilitza «qdbus» per a comunicar-se amb el Konversation. L'ordre `say` fa que la sortida s'enviï al canal com un missatge normal. Per a mostrar quelcom a la pestanya sense enviar-lo als altres usuaris, utilitzeu `info`. Mireu els fitxers de script existents per a més exemples sobre l'escriptura de scripts.

Per a ser capaç d'executar un script que heu escrit, l'heu d'instal·lar copiant-lo a `$(qtpaths --paths GenericDataLocation)/konversation/scripts`. També haureu de donar permisos d'execució al fitxer, per exemple ``chmod a+x el_meu_script``.

Guia de referència dels scripts
Guia de referència dels scripts

## Guia de referència dels scripts

El Konversation ve amb diversos scripts instal·lats, consulteu aquesta guia per a aprendre com utilitzar-los.

`/exec `bug` [`Número de l'error|Cadena de cerca`]`

  Aquest script s'utilitza per a obrir el navegador per a cercar la cadena o número d'error indicat al Bugzilla del KDE.

  Exemple: Per a obrir el vostre navegador per a cercar l'error 123456

  `/exec `bug 123456``

  Acció d'exemple: El navegador predeterminat a l'Arranjament del sistema s'obrirà a `https://bugs.kde.org/show_bug.cgi?id=123456`

`/exec `cmd` [`arguments de la línia d'ordres`]`

  Aquest script s'utilitza per a fer que la sortida dels arguments de la línia d'ordres s'escriguin al canal actual.

  Exemple: Per a mostrar a tothom en el canal la versió del Konversation que teniu instal·lada.

  `/exec `cmd konversation --version``

  Sortida d'exemple: `Konversation: 1.6`

  ALERTA! La sortida completa de l'ordre es publicarà a tothom a la pestanya del canal! Utilitzeu-la amb cura.

`/exec `fortune``

  Quan s'executa aquest script s'emetrà una fortuna aleatòria.

  Exemple: Per a emetre una fortuna a l'atzar a la pestanya del canal.

  `/exec `fortune``

  Sortida d'exemple: `Random Fortune: Never make any mistaeks. -- Anonymous, in a mail discussion about to a kernel bug report`

`/exec `gauge` [`percentatge`]`

  Aquest script mostra una simple barra de progrés basada en text per al percentatge indicat.

  Exemple: Per a emetre una barra de progrés amb la compleció del 50% a la pestanya del canal.

  `/exec `gauge 50``

  Sortida d'exemple: `Beer load [ | ] 50%`

`/exec `media` [`àudio|vídeo|{reproductor}`]`

  Aquest és un script «Ara s'està escoltant» per a diversos reproductors multimèdia. També compta amb un mètode per a mostrar dita informació només per a reproductors d'àudio o reproductors de vídeo a través dels arguments opcionals `àudio` i `vídeo` de l'ordre. A més, és possible especificar el reproductor multimèdia que voleu consultar.

  Estan implementats els següents reproductors multimèdia: Amarok (àudio), JuK (àudio), Kaffeine (vídeo, àudio), KMPlayer (vídeo, àudio), kdetv (vídeo), Yammi (àudio), Audacious (àudio), MPD (àudio).

  Exemple: Per a emetre la cançó que està sonant des de l'Amarok.

  `/exec `media amarok``

  Sortida d'exemple: `* user is listening to You Give Love A Bad Name by Bon Jovi on Slippery When Wet [Amarok]`

`/exec `sysinfo``

  Aquest script emet alguna informació detallada sobre el vostre sistema combinant la sortida de diverses ordres i li dona format de manera apropiada.

  Exemple: Per a emetre alguna informació sobre el vostre sistema a la pestanya del canal.

  `/exec `sysinfo``

  Sortida d'exemple:`Sysinfo for 'user-desktop': Running inside KDE Plasma 5.6.5 on Ubuntu 16.04.1 LTS (Xenial Xerus) powered by Linux 4.4.0-47-generic, CPU: Intel(R) Core(TM) i7-4910MQ CPU @ 2.90GHz at 2996-3338/3900 MHz, RAM: 15795/15967 MB, Storage: 1591/2281 GB, 406 procs, 47.59h up`

`/exec `tinyurl` [`Adreça d'enllaç`]`

  Aquest script utilitza l'API de Tinyurl per a activar l'enllaç que figura en un tinyurl que després s'enviarà a la pestanya del canal.

  Exemple: Per a donar a algú un enllaç curt a https://konversation.kde.org

  `/exec `tinyurl https://konversation.kde.org``

  Sortida d'exemple: `https://tinyurl.com/y4rk8wa3`

`/exec `uptime``

  Aquest script envia el resultat de l'ordre «uptime» i li dona format de manera apropiada.

  Exemple: Per a mostrar el vostre temps de 98 dies d'activitat sense interrupcions.

  `/exec `uptime``

  Sortida d'exemple: `Uptime: 98 days, 15 hours and 2 minutes`

Tots aquests scripts tenen àlies d'ordre predefinits. Al diàleg de configuració del Konversation, escolliu Comportament → Àlies d'ordres per a veure, afegir, eliminar o editar els àlies de les ordres.

Per a més informació sobre la creació de scripts, consulteu la guia per a escriure scripts que hi ha a Userbase.

Capítol 3. Referència d'ordres
Referència d'ordres

# Capítol 3. Referència d'ordres

## La finestra principal del Konversation

### El menú Fitxer

Fitxer → Llista de servidors (F2)

  Mostra la llista de servidors i canals.

Fitxer → Connexió ràpida (F7)

  Mostra la pantalla Connexió ràpida per a connectar amb un servidor.

Fitxer → Desconnecta

  Es desconnecta de tots els servidors.

Fitxer → Reconnecta

  Torna a connectar a tots els servidors que s'han desconnectat per un error a la xarxa o qualsevol altre problema.

Fitxer → Entra al canal (Ctrl+J)

  Mostra un diàleg perquè introduïu el nom d'un canal a unir-vos. El mateix que introduir l'ordre /join `#nom_canal` a una pestanya de canal o servidor.

Fitxer → Absent globalment (Ctrl+Maj+A)

  Canvia l'estat del vostre sobrenom a absent en tots els canals.

Fitxer → Surt (Ctrl+Q)

  Surt del Konversation.

### El menú Edita

Edita → Cerca el text... (Ctrl+F)

  Cerca cadenes de text a la pantalla actual.

Edita → Cerca la següent (F3)

  Torna a cercar cadenes de text a la pantalla actual utilitzant la cadena de la cerca anterior.

Edita → Neteja la finestra (Ctrl+L)

  Neteja la pantalla actual.

Edita → Neteja totes les finestres (Ctrl+Maj+L)

  Neteja totes les pantalles.

### El menú Insereix

Insereix → Color d'IRC... (Ctrl+K)

  Vegeu Enviar missatges en colors.

Insereix → Línia de marcador (Ctrl+R)

  Vegeu Marcar els registres de canals i consultes.

Insereix → Caràcter especial... (Alt+Maj+C)

  S'utilitza per a introduir caràcters especials, com caràcters estrangers.

### El menú Adreces d'interès

Adreces d'interès → Afegeix una adreça d'interès (Ctrl+B)

  Afegeix una adreça d'interès de xarxa i canal.

Adreces d'interès → Pestanyes d'adreces d'interès com a carpeta...

  Afegeix tots els canals com un nou element de menú al final del menú adreces d'interès.

Adreces d'interès → Carpeta d'adreces d'interès nova...

  Crea una carpeta nova d'adreces d'interès.

Adreces d'interès → Edita les adreces d'interès...

  Obre l'editor d'adreces d'interès.

### El menú Arranjament

Arranjament → Mostra la llista de sobrenoms (Ctrl+H)

  Oculta (o mostra) el plafó de sobrenoms a les pestanyes de canal.

Arranjament → Identitats... (F8)

  Mostra la pantalla Identitats per a establir la informació de la vostra identificació.

### El menú Finestra

Finestra → Pestanya anterior (Ctrl+,)

  Mostra la pantalla corresponent a la pestanya anterior.

Finestra → Pestanya següent (Ctrl+.)

  Mostra la pantalla corresponent a la següent pestanya.

Finestra → Tanca la pestanya (Ctrl+W)

  Tanca la pantalla actual. Si tanca un canal, es deixa el canal. Si tanca una pestanya Missatges del servidor, es tancaran tots els canals oberts en aquest servidor i es desconnectarà del servidor.

Finestra → Tanca totes les converses obertes (F11)

  Tanca totes les converses privades (consultes).

Finestra → Sobrenoms vigilats (F4)

  Mostra la pantalla Sobrenoms vigilats. Vegeu el capítol Veure qui està connectat.

Finestra → Capturador d'URL (F6)

  Mostra la pantalla Capturador d'URL.

Finestra → Estat DCC (F9)

  Mostra la pestanya Estat DCC amb la informació sobre les transferències de fitxers.

Finestra → Konsole nou

  Mostra una pantalla de terminal. Podeu obrir tantes pestanyes de Konsole com vulgueu.

Finestra → Llista de canals per (F5)

  Mostra una llista dels canals disponibles al servidor.

Finestra → Obre el fitxer de registre per (Ctrl+O)

  Mostra una pantalla amb el registre dels missatges des de la pestanya actual. Només funciona per a les pestanyes Canal, Missatges del servidor i Consulta. El registre haurà d'estar habilitat a Arranjament → Configura el Konversation... → Comportament → Registre al menú principal.

### El menú Ajuda

El Konversation té la configuració comuna al KDE i els elements del menú Ajuda. Per a obtenir més informació, llegiu la secció sobre El menú Ajuda en els Fonaments del KDE.

Capítol 4. Preguntes i respostes
Preguntes i respostes

# Capítol 4. Preguntes i respostes

4.1. Quan inicio el Konversation, m'agradaria connectar a un servidor sense unir-me a cap canal. Com puc fer-ho?
4.2. El Konversation no es connecta a cap servidor. Què està malament?
4.3. Quan vaig a Finestra → Llista de canals, no puc seleccionar. Per què és això?
4.4. Com puc fer que el Konversation em marqui automàticament com a absent després d'un període d'inactivitat?
4.5. Com puc evitar la característica Substitució automàtica de la línia d'entrada?
4.6. On puc trobar els scripts inclosos amb el Konversation?
4.7. Com faig el meu text en negreta/cursiva/subratllat?

4.1. | Quan inicio el Konversation, m'agradaria connectar a un servidor sense unir-me a cap canal. Com puc fer-ho?
| A la pantalla Edita el servidor, deixeu buit el marc Canals.
4.2. | El Konversation no es connecta a cap servidor. Què està malament?

Hi ha diverses coses que podrien estar malament.

1. Assegureu-vos que heu introduït el Nom del servidor i el Port correcte a la pantalla Afegeix un servidor.

2. Comproveu la sortida a la pantalla missatges del servidor per a qualsevol missatge d'error. El servidor rebutja la connexió a causa d'una contrasenya incorrecta? El servidor rebutja la connexió perquè requereix IDENTD i el vostre ordinador no ha respost? Heu marcat la casella del protocol SSL però el servidor no l'implementa?

3. Si esteu al darrere d'un tallafoc, assegureu-vos que estan habilitats els ports correctes. El Konversation necessita els següents ports habilitats:

   - Sortides TCP 6667 (o el port del servidor al qual es connecta)

   - Entrades TCP 113 (si el servidor requereix IDENTD)

   Per a obtenir més informació sobre els problemes de la connexió IRC, vegeu irchelp.org.

4.3. | Quan vaig a Finestra → Llista de canals, no puc seleccionar. Per què és això?
| L'entrada del menú Finestra → Llista de canals serà atenuada si una pestanya sense canal, p. ex., Sobrenoms vigilats, s'està veient actualment. Perquè sigui seleccionable de nou torneu a la pestanya del canal o la del servidor.
4.4. | Com puc fer que el Konversation em marqui automàticament com a absent després d'un període d'inactivitat?
| Els missatges d'absència automàtica es configuren en funció de cada identitat. Per a activar-los seleccioneu Arranjament → Identitats. Escolliu la identitat per a la qual voleu habilitar l'absència automàtica des de la llista desplegable a la part superior del diàleg i aneu a la pestanya Absent. Marqueu l'opció Absent automàticament.
4.5. | Com puc evitar la característica Substitució automàtica de la línia d'entrada?
| Utilitzeu Ctrl+Retorn en lloc de Retorn per a evitar l'anàlisi i substitució automàtica del text a la línia d'entrada d'acord amb les opcions a la pàgina Comportament → Substitució automàtica del diàleg de configuració.
4.6. | On puc trobar els scripts inclosos amb el Konversation?
| Executeu aquesta ordre a la línia d'entrada del Konversation (amb l'script «media» com a exemple, ja que ve amb qualsevol instal·lació del Konversation): `/exec `--showpath media`` Sortida d'exemple: `S'han trobat els fitxers de script «media» a: /usr/share/konversation/scripts/media`
4.7. | Com faig el meu text en negreta/cursiva/subratllat?
| Exemple: `Aquest és el meu text en %Bnegreta%B.` Sortida: Exemple: `Aquest és el meu text en %Icursiva%I.` Sortida: Exemple: `Aquest és el meu text %Usubratllat%U.` Sortida: Exemple: `Aquest és el meu text %Statxat%S.` Sortida: Exemple: `Aquest és el meu text en %Mmonoespai%M.` Sortida:

Capítol 5. Crèdits i llicència
Crèdits i llicència

# Capítol 5. Crèdits i llicència

Konversation

Copyright del programa 2002-2005 L'equip del Konversation.

https://konversation.kde.org

Col·laboradors:

- Dario Abatianni `(eisfuchs AT tigress.com)`

- Peter Simonsson `(psn AT linux.se)`

- Christian Muehlhaeuser `(chris AT chris.de)`

- John Tapsel `(john AT geola.geo.uk)`

- Ismail Donmez `(ismail.donmez AT boun.edu.tr)`

- Shintaro Matsuoka `(shin AT shoegazed.org)`

- Gary Cramblitt `(garycramblitt AT comcast.net)`

- Matthias Gierlings `(gismore AT users.sourceforge.net)`

- Zepeda, Alex `(garbanzo AT hooked.net)`

- Stanislav Karchebny `(berkus AT users.sourceforge.net)`

- Mickael Marchand `(marchand AT kde.org)`

Gràcies a:

- Michael Goettsche `(michael.goettsche AT kdemail.net)`

- Benjamin Meyer `(ben+konversation AT kdemail.net)`

- Jacub Stachowski `(qbast AT go2.pl)`

- Sabastian Sariego `(segfault AT kde.cl)`

- Olivier Bedard `(www.konversation.org hosting)`

- Frauke Oster `(frauke AT frsv.de)`

- Lucijan Busch `(lucijan AT kde.org)`

- Sascha Cunz `(mail AT sacu.de)`

- Steve Wollkind `(steve AT njord.org)`

- Thomas Nagy `(thomas.nagy AT eleve.emn.fr)`

- Tobias Olry `(tobias.olry AT web.de)`

- Ruud Nabben `(r.nabben AT gawab.com)`

Copyright de la documentació (c) 2003-2005 Gary R. Cramblitt `(garycramblitt AT comcast.net)`

Traductor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.